ચીની યુવતીઓનો આ ક્રેઝ જોઈને આખો ઉદ્યોગ દક્ષિણ કોરિયામાં ખીલ્યો છે. સારી આવક થતી હોવાથી સરકાર પણ આંખ આડા કાન કરે છે. આવી ક્લિનિકો સામે કોઈ કાર્યવાહી ત્યાંની સરકારે કરી નથી. આવી ક્લિનિકોએ જાતજાતની સ્કીમ પણ બહાર પાડી છે. કેટલાક અહેવાલો અનુસાર દક્ષિણ કોરિયામાં પ્લાસ્ટિક સર્જરી કરાવો તો કોરિયાથી દક્ષિણ આફ્રિકાનો પ્રવાસ પેકેજમાં મળે છે. તેનો ફાયદો એ કે દક્ષિણ કોરિયામાં પ્લાસ્ટિક સર્જરી કરાવ્યા પછી તરત ચીન પાછા ફરવાના બદલે દક્ષિણ આફ્રિકા જવાનું. ત્યાં આરામ કરવાનો અને થોડું ફરવાનું. તે પછી વતન પાછા ફરવાનું નવા નક્કોર રૂપ સાથે.